ઉનાળામાં વાળની સંભાળ જેટલી બહારથી જરૂરી છે એટલી અંદરથી પણ જરૂરી છે. ડૉ. ભૂપેન્દ્ર ઘેરવડા કહે છે, ‘ઉનાળામાં લીલી દ્રાક્ષ વાળ માટે બહુ સારી કહેવાય છે. એ સિવાય વાળને સુંદર બનાવવા માટે ખાટાં-મીઠાં ફળ ખાવાં જોઈએ. અત્યારે આમળાં બારેમાસ મળે છે એટલે નાનાં આમળાં મળે કે મોટાં આમળાં, એને ચૂસીને ખાવાથી વાળ ખરતા અટકે છે. ઉનાળામાં વાળની જો માવજત કરવી હોય તો તૈલી ચીજો અને મીઠાઈ ન ખાવી. મીઠાઈમાં ખાસ કરીને દૂધની મીઠાઈ ન ખાવી. વાળમાં ઠંડક કરવા માટે કાકડી પર કોથમીર નાખીને ખાવી. ટમેટાંને ફુદીનો અને કોથમીર મિક્સ કરીને ખાવાં અને દૂધીના રસમાં લીંબુનો રસ મિક્સ કરીને પીવો. રસ ન પીવાય તો દૂધીના શાકમાં પણ તમે લીંબુનો રસ નાખી શકો છો. ખાસ વાત ગરમીમાં બની શકે એટલું પાણી પીવું જોઈએ.’